ΚΑΝΟΝΙΣΜΟΣ (ΕΟΚ) αριθ. 2797/93 ΤΗΣ ΕΠΙΤΡΟΠΗΣ της 12ης Οκτωβρίου 1993 για την τροποποίηση του κανονισμού (ΕΟΚ) αριθ. 1282/93 περί καθορισμού των προβλεπόμενων περιφερειακών ποσών αναφοράς και της αξίας των προκαταβολών που πρέπει να πληρωθούν στους παραγωγούς σπόρων σόγιας, κραμβόσπορων, γογγυλόσπορων και ηλιανθόσπορων για την περίοδο εμπορίας 1993/94

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως το άρθρο 12,

Εκτιμώντας:

ότι το άρθρο 5 παράγραφος 1 στοιχείο γ) του κανονισμού (ΕΟΚ) αριθ. 1765/92 ορίζει ότι, για κάθε περιφέρεια παραγωγής που αναφέρεται στο σχέδιο περιφερειοποίησης ενός κράτους μέλους καθορίζεται από την Επιτροπή ένα προβλεπόμενο περιφερειακό ποσό αναφοράς με βάση τη σύγκριση μεταξύ της απόδοσης της εν λόγω περιφέρειας σε σιτηρά και της μέσης απόδοσης της Κοινότητας σε σιτηρά ή μεταξύ της απόδοσης σε ελαιούχους σπόρους της εν λόγω περιφέρειας και της μέσης απόδοσης της Κοινότητας σε ελαιούχους σπόρους-

ότι τα προβλεπόμενα περιφερειακά ποσά αναφοράς που καθορίζονται στο άρθρο 1 του κανονισμού (ΕΟΚ) αριθ. 1282/93 της Επιτροπής (3) για ορισμένες περιφέρειες της Ιταλίας ήταν εσφαλμένα λόγω διοικητικού λάθους, και θα πρέπει να διορθωθούν- ότι οι παραγωγοί δεν πρέπει να ζημιωθούν από το εν λόγω διοικητικό λάθος-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα ΙΙ, στήλη "Κράτος μέλος" του κανονισμού (ΕΟΚ) αριθ. 1282/93 το τμήμα που αναφέρεται στην Ιταλία τροποποιείται ως εξής:

α) αντιστρέφεται η σειρά με την οποία εμφανίζεται στη στήλη "Περιφέρεια" οι ονομασίες περιφερειών "Lucca Montagna liforanea" και "Lucca Montagna interna"

και

β) αντιστέφεται η σειρά με την οποία εμφανίζονται στη στήλη "Περιφέρεια" οι ονομασίες των περιφερειών "Benevento Montagna interna" και "Benevento Collina interna".

Άρθρο 2

Κατά παρέκκλιση του άρθρου 11 παράγραφος 2 του κανονισμού (ΕΟΚ) αριθ. 1765/92, οι παραγωγοί που έχουν εισπράξει προκαταβολή η οποία, λόγω των τροποποιήσεων του άρθρου 1, υπερβαίνει το 50 % του προβλεπόμενου περιφερειακού ποσού αναφοράς, δικαιούνται να κατακρατήσουν την εν λόγω προκαταβολή. Εντούτοις, το υπόλοιπο που θα πρέπει να καταβληθεί στους εν λόγω παραγωγούς υπολογίζεται, σύμφωνα με τις διατάξεις του άρθρου 11 παράγραφος 4 του κανονισμού (ΕΟΚ) αριθ. 1765/92, με βάση τη διαφορά μεταξύ του ποσού της προκαταβολής και του τελικού περιφερειακού ποσού αναφοράς για την εν λόγω περιφέρεια.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 23 Σεπτεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 154 της 25. 6. 1993, σ. 19.

(3) ΕΕ αριθ. L 131 της 28. 5. 1993, σ. 26.